දැයට කිරුළ ප්‍රදර්ශනයක් පමණක් නොව යෝධ සංවර්ධන වැඩපිළිවෙළක කැඩපතක් බව උතුරු මැද පළාත් ප්‍රධාන අමාත්‍ය එස්. එම්. රංජිත් සමරකෝන් මහතා පවසයි.තිස් වසරක් තිස්සේ රුදුරු කොටි අඩවියක් බවට පත් වී තිබූ නැඟෙනහිර පළාතේ ජනතාව පණ රැක ගැනීමට හැංගෙන්න තැන් හෙව්වා මිස සංවර්ධනයක් ගැන කථා නොකළ බව ද දැයට කිරුළ ජාතික ප්‍රදර්ශනයෙන් දැයේ සංවර්ධනය උදෙසා නවීන තාක්ෂණය යොදා ගන්නා ආකාරය පිළිබඳ ජනතාවට පුළුල් අවබෝධයක් ලබා දෙන බවත් පසුගිය වසරේ අනුරාධපුර දිස්ත්‍රික්කයේ පැවති දැයට කිරුළ ප්‍රදර්ශනයට සමගාමීව රුපියල් මිලියන විසිඑක් දහසක (21000) දැවැන්ත සංවර්ධනයක් සිදු වූ බව ද පැවසීය.කාපට් මාර්ග බැලීමට ගමේ ජනතාව නගරයට පැමිණි යුගය අවසන් කරමින් දැයට කිරුළ ජාතික සංවර්ධන ව්‍යාපෘතිය තුළින් මිනිසුන් සොයාගෙන කාපට් මාර්ග ගමට ගිය බව ද අද අනුරාධපුර දිස්ත්‍රික්කයේ ජනතාව භුක්ති විඳින බොහෝ වරප්‍රසාද හා පහසුකම් ද ආර්ථික ශක්තිය ද උදා කර ඇත්තේ දැයට කිරුළ යෝධ සංවර්ධන වැඩපිළිවෙළ බව ද පවසයි.නැ‍ඟෙනහිර පළාත මූලික කොට ගෙන අම්පාරේ පැවැත්වෙන දැයට කිරුළ ජාතික සංවර්ධන ප්‍රදර්ශනයට සමගාමීව අම්පාර, පොළොන්නරුව, ත්‍රිකුණාමලය හා මඩකළපුව දිස්ත්‍රික්ක වේගවත් සංවර්ධනයකට යොමු කර තිස් වසරක් තිස්සේ ගලා ගිය ලේ කඳුළු හා සෝ සුසුම් අවසන් කිරීම මහින්ද රාජපක්ෂ ජනාධිපතිතුමාගේ අරමුණ බවත් ආර්ථික සංවර්ධන අමාත්‍ය බැසිල් රාජපක්ෂ මහතා දැයට කිරුළ ජාතික ව්‍යාපෘති සඳහා රුපියල් කෝටි ගණන් මූල්‍ය ප්‍රතිපාදන ලබා දෙමින් සිටින බව ද පැවසීය..